Document ID: 32013L0008

DIREKTIVA KOMISIJE 2013/8/EU
z dne 26. februarja 2013
o spremembi Direktive 2009/144/ES Evropskega parlamenta in Sveta o določenih sestavnih delih in značilnostih kmetijskih ali gozdarskih traktorjev na kolesih zaradi prilagoditve njenih tehničnih določb
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2003/37/ES Evropskega parlamenta in Sveta z dne 26. maja 2003 o homologaciji kmetijskih in gozdarskih traktorjev, njihovih priklopnikov in zamenljivih vlečenih strojev ter njihovih sistemov, sestavnih delov in samostojnih tehničnih enot in o razveljavitvi Direktive 74/150/EGS (1) ter zlasti točke (b) člena 19(1) Direktive,
ob upoštevanju naslednjega:
(1)
Priloga IV k Direktivi 2009/144/ES Evropskega parlamenta in Sveta (2) določa splošne določbe in zahteve za mehanske priključne naprave med traktorjem in vlečenim vozilom ter navpično obremenitev priključne točke.
(2)
V zadnjih letih so bile v Uniji v uporabo dane nove vrste priključnih naprav, za katere zdaj na podlagi standardov ISO potekajo postopki odobritve na nacionalni ravni. To so nevrtljive vlečne sklopke s sornikom in lovilnikom (ISO 6489-5:2011), vlečne krogle (ISO 24347:2005) in vlečni čepi (ISO 6489-4:2004).
(3)
Da bi upoštevali sedanje razmere na trgu, kar najbolj zmanjšali morebitne varnostne in gospodarske učinke in omogočili, da se navedenim priključnim napravam podeli ES-homologacija, je potrebno navedene priključne naprave in ustrezne standarde ISO vključiti v Direktivo 2009/144/ES.
(4)
Direktivo 2009/144/ES bi bilo zato treba ustrezno spremeniti.
(5)
Ukrepi, predvideni s to direktivo, so v skladu z mnenjem odbora, ustanovljenega v skladu s členom 20(1) Direktive 2003/37/ES -
SPREJELA NASLEDNJO DIREKTIVO:
Člen 1
Priloga IV k Direktivi 2009/144/ES se spremeni v skladu s Prilogo k tej direktivi.
Člen 2
1. Države članice najpozneje do 1. aprila 2014 sprejmejo in objavijo zakone in druge predpise, potrebne za uskladitev s to direktivo. Komisiji nemudoma sporočijo besedilo navedenih predpisov.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Države članice določijo način sklicevanja.
2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 26. februarja 2013

Labels: 7
8
6